
[image: image]


Jonas Bals

STREIK!

En historie om strid, samhold
og solidaritet

[image: image]


Til minne om
Hans-Christian Gabrielsen,
1967–2021


© Res Publica, Oslo 2021

Tilrettelagt for ebok av eBokNorden as

ISBN 9788282261593 (ePub)

ISBN 9788282262385 (trykk)

Omslagsdesign: Johanne Hjorthol

Forfatteren har mottatt støtte fra Det faglitterære fond.

Utgivelsen har mottatt støtte fra Fritt ord.

Materialet i denne publikasjonen er omfattet av åndsverklovens bestemmelser. Uten særskilt avtale med Res Publica er enhver eksemplarfremstilling og tilgjengeliggjøring bare tillatt i den utstrekning det er hjemlet i lov eller tillatt gjennom avtale med Kopinor, interesseorgan for rettighetshavere til åndsverk. Utnyttelse i strid med lov eller avtale kan medføre erstatningsansvar og inndragning, og kan straffes med bøter eller fengsel.

www.respublica.no


INNHOLD

FORORD
Streiken formet Norge og kan redde verden

KAPITTEL 1
Een for alle, alle for een. Fra underkastelse til opprør. 1170 fvt–1848

KAPITTEL 2
Arbeiderforeningene og den såkalte «Thrane-ria». 1848–52

KAPITTEL 3
Revolusjonsfrykt og latterliggjøring. 1850–80

KAPITTEL 4
Gjennombruddet. 1880–90

KAPITTEL 5
«Jente-streiken» som satte fart i den norske arbeiderbevegelsen.
Fyrstikkarbeiderstreiken 1889

KAPITTEL 6
Arbeidskampene vokser. Streik og lockout 1890–1911

KAPITTEL 7
Streiken som endte i drap. Piene Mølle 1913

KAPITTEL 8
Utvidelse av kampsonen. Fagopposisjon, sabotasje og dynamitt i
borehullene, 1910–20

KAPITTEL 9
Streiken over alle streiker. Generalstreik, voldgift og revolusjonsfrykt, 1914–20

KAPITTEL 10
Fra revolusjon til reaksjon. Storstreiken 1921

KAPITTEL 11
Alt settes på spissen. Jernstreiken 1923–24

KAPITTEL 12
Tvers igjennom tukthuslov til seier. Bygningsarbeiderstreiken 1928

KAPITTEL 13
Broderstrid og klassekamp. Streikevåpenet politiseres, 1929–31

KAPITTEL 14
Norgeshistoriens største arbeidskonflikt. Storlockouten 1931

KAPITTEL 15
Menstad-slaget 1931

KAPITTEL 16
Storlockoutens avslutning – og fascismens fødsel? 1931–33

KAPITTEL 17
Den lengste og hardeste arbeidskonflikten. Randsfjorden 1929–36

KAPITTEL 18
Fra kamp til kompromiss? Hovedavtalen 1935

KAPITTEL 19
Nazister mot fagforeninger. Melkestreik, idrettsstreik, lærerkamp og
kunstnerstreik 1941–45

KAPITTEL 20
Etterkrigstid. Sosial harmoni og arbeidsfred?

KAPITTEL 21
Kiruna 1969. En streik mot «den nordiske modellen»?

KAPITTEL 22
De ville 70-åra. Fra Norgas til «AKP-streikene».

KAPITTEL 23
«En streik må vokse i styrke, hvis ikke dør den». Streikebølgen
1976–77

KAPITTEL 24
Fremmedarbeidere og havnearbeidere i streik. Brikker i AKPs
spill?

KAPITTEL 25
Å temme cowboyer. Ville streiker i Nordsjøen

KAPITTEL 26
Reaganomics, thatcherisme, jappetid og lockout. 1980-årenes
nyliberale revolusjon

KAPITTEL 27
Streiker for faste ansettelser. Homser, hurper, innvandrere,
transportarbeidere og heismontører

KAPITTEL 28
#rosastreiken. Hvordan en streik blir til – og vinnes

KAPITTEL 29
Fra den norske modellen til «Norwegian-modellen»?

KAPITTEL 30
Opprør – streik – opprør. Er streikevåpenets tid forbi?

Takk

Noter

Litteraturliste

Register


FORORD

STREIKEN FORMET NORGE OG KAN REDDE VERDEN


Nå begynner vi å forstå at vi har verd som mennesker vi også. Hva det er gjort for oss i disse uker kan vi aldri glemme, det kommer for oss som var vi våknet av en lang søvn. […] Modigere, selvstendigere og med et nytt syn på livet går vi ut av kampen.

Slutterklæring fra de streikende fyrstikkarbeiderne på Grønvold og Bryn i Kristiania, 1889.1



8. februar 1924 møtte tusenvis av mennesker opp foran Møllergata 19, der Oslos hovedpolitistasjon og kretsfengsel lå. Mens folkehavet utenfor fortsatte å vokse, ventet 300 bevæpnede politibetjenter inne i gårdsrommet. Et demonstrasjonstog med 2000 streikende arbeidere ankom, ledet an av to røde flagg og et musikkorps. I spissen for folkemengden gikk 29 arbeidere fra byens jernindustri. De var tiltalt for å ha streiket ulovlig, og skulle inn og få dommene sine opplest. Mens støttespillerne ventet ute, ble det holdt appeller – eller i alle fall gjort forsøk på det. Jernarbeideren Auden Baastad ble fjernet av politiet mens han talte, men det tok ikke lang tid før en ny agitator tok hans sted.2 Den unge veiarbeideren Einar Gerhardsen, som året før hadde blitt partisekretær i Det norske Arbeiderparti og som ledet partiets ungdomsorganisasjon, fikk stormende bifall da han kalte politiinspektøren en «spirrevipp». Deretter ble han selv forsøkt fjernet med makt. I syndikalistavisa Alarm beskrev Karl Fridholm det videre hendelsesforløpet:

Skisse til Theodor Kittelsens maleri «Streik», 1879. Kittelsen var bare 22 år gammel da han malte bildet.




Men da smaldt det fra en jernnæve og betjenten seilet agterover. Nye betjente dukket da op og kom sin kollega tilhjælp og arbeiderne stormet op trappene, saa i nogen minutter saa det ut til at politistationen skulde bli stormet av folkemassen. Politiet trak sig dog klokt tilbake og overlot trappen, baade den del som er utenfor huset og indenfor til arbeiderne, og Gerhardsen kunde ugeneret fortsætte sit foredrag, der især dreiet sig om det dumme politi.3



Etter en knapp halvtime kom fagforeningsmannen Erling Lian ut og fortalte hva dommene lød på. Samtlige 29 arbeidere ble dømt; de strengeste dommene lød på 120 kroner i bot eller 18 dagers fengsel. Alle anket på stedet. Seinere ble også avisredaktørene Martin Tranmæl og Olav Scheflo ilagt bøter på 500 kroner for å ha «forherliget» jernarbeidernes streik, tilsvarende omtrent 13 000 kroner i dagens kronekurs.4

I Trondhjem var det også konfrontasjoner. Den våren streiket havnearbeiderne langs hele kysten, fra Halden i sør til Namsos i nord. Hundretalls streikebrytere ble rekruttert fra de omkringliggende bygdene, og det ble utplassert bevæpnede politifolk ved de meterhøye gjerdene rundt havneområdet. 5. april la flere hundre arbeidere av sted ned mot havna, etter at en fortropp hadde fått kuttet ned piggtråden. Streikebryterne inne på området fikk juling og ble kastet på sjøen, og da militæret ankom, var stormangrepet allerede over. Noen uker seinere ble streikebryterne på ny angrepet mens de holdt en stor fest på turisthotellet Fjeldsæter rett utenfor byen. En streikebryter som skjøt med skarpt mot arbeiderne med revolver, ble kastet ut av vinduet til den rasende folkemengden. En annen ble slått med stokk og hivd ned trappa mens resten fikk juling i området utenfor hotellet. Bevæpnet politi rykket ut til hotellet og pågrep et førtitalls arbeidere som forsøkte å stikke seg vekk i skogen.5 Streikelederne Godtfred Gerhardsen og Hjalmar Dyrendahl ble begge dømt til ett års fengsel etter hendelsene.6 Kort tid før hadde Justisdepartementet sendt instrukser til landets politikamre om å ruste seg mot et revolusjonært anslag. Politiet var blitt bevæpnet med skytevåpen, og det ble reist improviserte barrikader rundt noen av politikamrene.7

Tre år tidligere, i 1921, hadde den norske arbeiderbevegelsen utkjempet det som inntil da var den mest omfattende arbeidskonflikten i norsk historie. Storstreiken omfattet 120 000 organiserte arbeidere, nesten samtlige av LOs daværende medlemmer. Streiken var en rein forsvarskamp, mot Arbeidsgiverforeningens krav om lønnsreduksjon på 33 prosent. Men mange av de stridende så også streiken som en kamp for å gjennomføre revolusjonære samfunnsendringer.

Streiker, opprør og revolusjoner preget mesteparten av Europa på denne tida, og mange håpet at arbeiderne kunne skape et nytt samfunn. Den tidligere opposisjonslederen Martin Tranmæl, som i løpet av et tiår var blitt en av arbeiderbevegelsens viktigste lederfigurer, var blant dem som håpet at streiken skulle lede til opprettelse av bedriftsråd eller arbeiderutvalg. De skulle utgjøre grunnmuren i et økonomisk og politisk demokrati, skapt nedenfra av arbeiderne selv. Gjennom revolusjonær masseaksjon håpet han arbeiderne kunne tvinge fram arbeiderkontroll ved å overta bedriftene direkte, slik arbeiderne i Russland hadde gjort i 1917, og som arbeiderne i Italia hadde forsøkt å gjøre i 1920.8 Der hadde Alfa Romeos lockout mot arbeiderne i Milano blitt møtt med oppfordringer fra fagbevegelsen om å okkupere fabrikkene, og en bølge av gå-sakte-aksjoner og streiker utviklet seg til en overtakelse av fabrikkene. Nesten en halv million jernarbeidere deltok, og i Torino alene ble 185 fabrikker overtatt av de ansatte.9 Social-Demokratens overskrifter det året var sterkt preget av hendelsene Italia, med forsideoverskrifter som «Revolutionen bryter seirende ut i Italien».10

De såkalte «røde årene» i Italia mellom 1919 og 1920, biennio rosso, fikk ikke noe norsk motstykke. Men noen steder var det nære på. I Hammerfest tok aksjonsutvalget som ledet streiken i 1921 full kontroll over ferdselen inn og ut av byen, og det var arbeidernes ordensvern som sikret offentlig ro og orden. «Hammerfestkommunen» sendte sjokkbølger gjennom det borgerlige Norge, og høyreregjeringen sendte militære styrker for å gjenvinne kontroll over byen.

Norge lå i verdenstoppen i antall arbeidsdager tapt i konflikt. Bare i 1921 gikk det tapt over tre og en halv million arbeidsdager; nærmere to millioner av disse skyldtes storstreiken. Men akkurat som de røde årene i Italia ble avløst av reaksjon og undertrykkelse, kom det følgende tiåret i Norge til å bli preget av en desperat forsvarskamp for de rettighetene arbeiderbevegelsen hadde kjempet på plass. En langvarig økonomisk krise fikk arbeidsløsheten til å stige og fagbevegelsen til å krympe, og godt hjulpet av myndighetene innledet Norsk Arbeidsgiverforening en mangeårig offensiv for lønnskutt og for å begrense fagforeningenes innflytelse og makt.

Gjennom hele mellomkrigstiden ble store deler av det norske samfunnet med jevne mellomrom stengt ned i lockouter og streiker. Særlig lockouten – det at arbeidsgiverne stengte de ansatte ute fra arbeidsplassene – var utbredt. Små arbeidskonflikter utartet flere ganger til enorme utestengninger, dels for å tvinge gjennom krav om lønnsnedslag og mer «ansvarlighet», og dels for å tømme kampfondene arbeiderne hadde spart opp i fagforeningene sine.

Disse konfrontasjonene førte til enorme produksjonstap, både for samfunnet og for bedriftslederne som kjøpte arbeidskraft. Hardest var det likevel for arbeiderne. Det eneste sikkerhetsnettet de hadde, var midlene de selv hadde skrapet sammen gjennom fagforeningskontingenten, noen ganger kombinert med solidaritetsbidrag fra arbeidere i inn- og utland. Flere streiker ble ført med stor risiko for økonomisk tap og sosial ruin, men i fast overbevisning om at det var nødvendig dersom arbeiderklassen på sikt skulle løfte seg ut av fattigdom og undertrykkelse.

Den spede begynnelsen

Spørsmålet som ruvet over mange av disse arbeidskonfliktene, var hvorvidt arbeiderne ville klare å holde sammen, selv når nøden skrapte på døra. Ingen kjede er som kjent sterkere enn sitt svakeste ledd, og nøden gjorde mange svake. Arbeiderne var på ingen måte «enige skarer i trampende takt», som «styrket vår sak og øket vår makt», som det seinere skulle hete i Arne Paasche Aasen og Jolly Kramer-Johansens «Samholdssang».

Pionerene som grunnla fagforeninger og organiserte streiker på slutten av 1800-tallet, hadde ikke noen tallsterk hær med ubrytelig samhold bak seg. Framfor å se for oss menn og kvinner med trossig blikk, som med den største selvfølge sto opp for og krevde sin rett, bør vi heller tenke oss menneskene i Theodor Kittelsens maleri «Streik», fra 1879. På tegningen som er en studie til det seinere maleriet, ser man arbeiderne komme inn til direktøren for å erklære at de legger ned arbeidet. Kroppene deres er preget mer av tvil og underdanighet enn av stolthet og mot. To av dem står bokstavelig talt med lua i hånda.

Et vel så viktig hinder for klassesolidaritet og felles handling var den standsfølelsen og fagstoltheten som kunne gå på kryss og tvers innad i arbeiderklassen, og skape både reelle og innbilte interessemotsetninger. Noen håndverkssvenner insisterte på å gå med flosshatt og penjakke, og snakket fransk, tysk og italiensk etter å ha reist «på faget» som det het; andre var løsarbeidere som gikk på runddans mellom ulike arbeidsgivere, og var plaget med både sesongarbeidsløshet, bolignød og epidemiske sykdommer. Lenge snakket man ikke om «arbeiderklassen» i bestemt form entall, men om «arbeids-» eller «arbeiderklassene». Når de første fagforeningene skrev «samhold» og «enighet» på fanene sine, var det med andre ord ikke fordi det uttrykte et faktum, men fordi det uttrykte et ideal og noe å strekke seg etter. Klasseidentiteten og klassesolidariteten lå der ikke klar til å plukkes opp, men måtte aktivt skapes av arbeiderne selv.

«De risikerte så mye, og sjansene til seier var så små», heter det i en av historiebøkene om jern- og metallarbeiderne i Oslo – Monica Schanche og Bjørn Bjørnsens Fanen i tro og tross. Da folk forsøkte å organisere seg og streike for bedre vilkår på slutten av 1800-tallet, var mange bedriftsledere fremdeles vant til den førindustrielle epokens paternalistiske forhold mellom over- og underordnete, der eieren var den myndige faren og de ansatte hans lydige barn. Den sosialdemokratiske «oppvigleren» og arbeidsinnvandreren Carl Jeppesen beskrev det som en orden der alle eventuelle framskritt ble gitt som «naadegaver», som måtte mottas med «kys paa haanden».11 I dette systemet ble selv det å kreve forhandlinger ansett som et uakseptabelt brudd på tillitsforholdet som skulle herske mellom «principalen» og arbeideren. Å sette seg opp mot noe slikt var ikke noe man tok lett på.


Man skulle provoseres langt over grensene for menneskeverdet før opprørsfanen ble heist. Og en streik var opprør, var krig som skapte sår både på kropp og i sinn. Familiefedre med unger de såvidt klarte å skaffe de daglige nødvendigheter, visste at en konflikt bokstavelig talt ville bety å ta maten ut av munnen på dem. De gjorde det ikke med lett sinn.12



«Å bli personlig fri var en viktig del av ideologien og motiveringen», skriver historiker Knut Kjeldstadli.13 Frihet krevde ikke bare kamp, men også en evne til å overleve kampen. I arbeiderbevegelsens aviser på den tida, som dekket internasjonale arbeidskonflikter tett, kunne man finne oppslag som dette:


Streikevåpen: Havregrøt! I Danmark vant arbeiderne en lang og hard konflikt fordi de reduserte sine behov til den billigste vegetabilske føde som kunne skaffes, nemlig havregrøt. […] Arbeiderne har en skjult streikekapital av uvurderlig betydning i havregrøten. Under en kamp kan man klare seg med 18 øre om dagen uten å sulte, og sosialismen går framover.14



Streiker for menneskeverd og folkestyre

I den norske arbeiderbevegelsens historie utgjør året 1889 et viktig tidsskille. Det året streiket mange arbeidere for første gang, i flere forskjellige bransjer. Selv om de fleste streikene ble tapt, bidro de både til at fagforeningene slo sterkere røtter og spredte seg til nye arbeidsplasser og næringer. Størst oppmerksomhet vakte det da flere hundre kvinnelige fyrstikkarbeidere på fabrikkene Grønvold og Bryn, mange av dem bare barn, gikk ut i streik den høsten. Til tross for at de måtte gi opp etter seks ukers kamp, oppsummerte de striden som en seier: De hadde hevdet sitt verd som mennesker, og fått opplyst hele Norge om de livsfarlige forholdene de arbeidet under. Typografene, som hadde streiket tidligere samme år, hadde også måttet gi seg. Men i likhet med fyrstikkarbeiderne viste de at det var mulig både å påbegynne og avslutte en kamp i fellesskap, og at de var i stand til å mobilisere støtte utenfor egne rekker.

Disse tidlige streikene var en måte å rette ryggen og sette seg i respekt på. Men selv om de på mange vis var opprørshandlinger, viste streikene i 1889 også at arbeidsnedleggelser kunne foregå ordnet og organisert. Streik måtte ikke nødvendigvis føre til gatekamper og barrikader, slik det hadde gjort under arbeidskonflikter som «slaget på Galgeberg» og under sagbruksarbeiderstreiken i Drammen i 1881, der en streikende ble skutt og drept av militæret. Fyrstikkarbeiderskene arrangerte for eksempel landets inntil da største arbeiderdemonstrasjon, med anslagsvis 10–15 000 deltakere. Flere ganger i uka gikk de i ordnet prosesjon fra Etterstad ned til Kristiania sentrum. Der forstyrret de borgerskapet midt i promenadetida, men uten at det utartet til opptøyer. I kjølvannet av streiken organiserte både mannlige og kvinnelige arbeidere i en rekke fag og bransjer seg, og i tiåret som fulgte, klarte fagbevegelsen for første gang å få et varig fotfeste i Norge, med flere seierrike streiker og sterk medlemsvekst.

Helt fra den spede begynnelsen har streiker hatt en tendens til å peke ut over de konkrete kravene som er blitt reist. I tillegg til å handle om økonomi har de, implisitt eller eksplisitt, reist krav om verdighet, anerkjennelse, medbestemmelse og ytringsfrihet. Verdenshistorien er dessuten full av eksempler på streiker som har forent faglige og politiske reformkrav, der kollektive arbeidsnedleggelser har inngått i folkelige bevegelsers kamp for demokrati og menneskerettigheter. Et tidlig skandinavisk eksempel var den svenske storstreiken i 1902, der anslagsvis 115 000 arbeidere la ned arbeidet for å «ta rösträtten med strejk». Streiken ble erklært mens riksdagen debatterte stemmeretten, og var en «maktdemonstration som skakade makthavarna».15

Mens denne boka ble til, har liknende scener utspilt seg i så vidt ulike land som Hviterussland, der titusener av arbeidere har lagt ned arbeidet i protest mot diktatoren Lukasjenko, i Myanmar, der fagforeninger, studentforeninger, kvinnebevegelser, bønder, religiøse grupper og intellektuelle samlet seg i «Komitéen for generalstreik» etter militærkuppet på nyåret 2021, og i Colombia, der fagbevegelsen CUT erklærte generalstreik og tvang Iván Duques usosiale skattereformer tilbake.16 Høsten 2020 deltok over 250 millioner indere i det som trolig er verdenshistoriens hittil største massestreik, i protest mot statsminister Narendra Modis arbeiderfiendtlige lover og markedsreformer av landbrukssektoren.17 Og et par år tidligere, før samfunnet ble lukket ned av pandemien, ble det anslått at så mange som fire millioner skoleelever verden over gikk ut i en global, endags proteststreik for politisk handling mot klimakrisa. Slike elevstreiker er ikke noe nytt fenomen. For 110 år siden streiket for eksempel engelske skoleelever mot fysisk avstraffelse i skolen, inspirert av den streikebølgen som på samme tid satte sitt preg på britisk arbeidsliv; og i 1960-årene streiket hundretusener av afrikansk-amerikanske elever, ofte i samarbeid med lærere og foreldre, i protest mot de segregerte amerikanske skolene.18

Da den moderne arbeiderbevegelsen vokste til å bli en stor kraft på det tidlige 1900-tallet, oppsto det raskt diskusjoner om hvorvidt det mektige streikevåpenet også kunne brukes til å oppnå politiske endringer. Mange tenkte at generalstreiken eller «massestreiken» skulle være arbeiderklassens vei til frigjøring, der arbeiderne stanset samfunnet og overtok styringen av fabrikker, verksteder, kontorer og derigjennom også hele samfunnets politiske og økonomiske liv. Som vi etter hvert skal se, var det enklere sagt enn gjort, men generalstreiken ble brukt med stort hell i en lang rekke faglige og politiske forsvarskamper. Da den danske kong Christian avsatte statsministeren og forsøkte seg på statskupp under den såkalte «påskekrisen» i 1920, erklærte for eksempel sosialdemokratene og dansk LO en generalstreik for å forsvare det danske folkestyret, og tvang på den måten kongemakten til å foreta det som skulle bli en permanent retrett fra politikkens verden. Samme vår lyktes det den tyske arbeiderbevegelsen å avverge kuppforsøket til kretsen rundt Wolfgang Kapp og Walther von Lüttwitz.

I tillegg til å være et våpen for demokratiske bevegelser og for folkestyre, har streiken også spilt en viktig demokratiserende rolle i arbeidslivet. På arbeidsmarkedet er det i utgangspunktet en veldig sterk ubalanse mellom de som selger og de som kjøper arbeidskraft, og det finnes ikke noe demokrati slik vi kjenner det i samfunnet ellers. De som eier bedriftene og produksjonsmidlene, har en sterk strukturell makt, som blant annet setter dem i stand til å gjennomføre «investeringsstreiker», flytte arbeidsplasser, holde igjen kreditt eller på andre måter tvinge fram endringer. Denne strukturelle makten er blitt sterkere de siste tiårene.19

Den greske filosofen Aristoteles kalte denne typen makt for «oligarkisk makt». Det er en makt som ikke er basert på flertallets beslutninger, men på rikdom. I et demokrati som Norge finnes det ulike kilder til makt, oligarkiske og demokratiske. På arbeidsmarkedet er det likedan. Selv om begge parter i teorien står helt fritt til å inngå en kontrakt med hverandre, og dermed også står fritt til å la være, er styrkeforholdene mellom de som kjøper og de som selger arbeidskraft, veldig ulike. Den svenske syndikalisten og seinere sosialdemokraten Frans Severin beskrev det som en konsekvens av at.


[…] den egendomslöse arbetaren måste alltid göra sina affärer inför det omedelbara hotet av svälten. Fick han inte arbete i dag, så hjälpte det honom inte att han kunde få et bättre arbete i morgon, ty då hade han redan svultit ihjäl. Arbetsgivaren måste inte på samma sätt handla under trycket av den omedelbara nöden. Han ägde kapital och kunde vänta en dag och två eller en vecka. […] Vill du inte arbeta för den betalning jag ger, så får du svälta ihjäl, löd arbetsgivarens dekret.20


Selv om oppbyggingen av en velferdsstat har redusert denne umiddelbare trusselen, og selv om reformer i arbeidslivet har bidratt til å redusere maktskjevheten, er det fremdeles slik at en kjøper av arbeidskraft har betydelig mer makt enn han eller hun som selger den. Eierne har kontroll over bedriftenes økonomiske prioriteringer, flytting og nedlegging av arbeidsplasser, oppsigelser, spare- og miljøtiltak, tilrettelegging av arbeidsmiljø, ansettelsesstrategier og så videre. Hans Christian Monsen, advokat i Fagforbundet, har argumentert for at streikeredskapet derfor ikke er det «nødvendige ondet» det ofte framstilles som i mediene, men tvert imot «en absolutt nødvendighet for å skape balanse mellom partene i arbeidslivet, mellom arbeid og kapital».21 «Uten trusselen om streik, ville det i en rekke bransjer vært helt opp til sjefene å bestemme. Streik er slik et demokratiserende virkemiddel, fordi det bidrar til at flere får ta del i avgjørelsene om hva som er riktige forhold i arbeidslivet», skriver sosiologen Isak Lekve. «Ved organisering og trusselen om å ta i bruk maktmidler, sikrer en at det blir forhandlinger og samarbeid i stedet for diktat.»22

Fagforeninger i krig …

Både fagforeninger og streik var lenge forbudt i mange land.23 Straffene varierte fra legems- og dødsstraffer til mildere fengsels- og bøtestraffer. Etter en streik blant smedene i Danzig i 1385, der svennene krevde øl-penger som lønnstillegg, ble det for eksempel foreskrevet at streikende svenner skulle få sitt ene øre skåret av.24 Noen steder var fagforeninger forbudt, men lovgivningen nokså virkningsløs. Et eksempel på det var de såkalte «friendly societies» i England, som i praksis ofte fungerte som fagforeninger. Andre steder var både foreningsretten og retten til arbeidsstans formelt sett anerkjent, som i Norge25 – men som vi skal se, var det ikke nødvendigvis helt slik det fungerte i praksis. Mest avgjørende var ikke nødvendigvis lovverket, men styrkeforholdene på arbeidsmarkedet: Noen arbeidergrupper var så sterke at de klarte å kjempe for sine interesser, også ved hjelp av streik, uten store formelle organisasjoner.

Etter hvert som fagforeningene ble sterke nok til å trosse forbud og politisk undertrykkelse, endret myndighetene og arbeidsgiverne strategi. I stedet for å forby streik forsøkte de å gjøre streikevåpenet sløvt og ubrukelig. Å frata arbeiderne evnen til å skade motparten kunne gjøres på mange vis. Vanligst var det å forsyne streikerammede bedrifter med det eierne kalte «arbeidsvillige», og som i arbeiderbevegelsens vokabular het «solidaritetsforbrytere», «streikebrytere» eller, strafferettslig sett mindre risikofylt, det ironiske «hædersmænd». I de fleste land ble slike «Judas-gjerninger» lenge aktivt støttet opp om av fattigforsorgen, domstolene, politiet og, om nødvendig, militæret.

Egne organisasjoner ble også etablert for å gjøre streiker ineffektive og virkningsløse. Her til lands skjedde det blant annet i form av organisasjonen Norges Samfundshjelp, som var sterkt inspirert av tyske Technische Nothilfe. Den norske avleggeren ble til på initiativ fra en gruppe offiserer i 1920, med støtte fra Den norske Bankforening, Norges Handelsstands Forbund, Norges Håndverkerforbund, Norges Industriforbund, Norges Rederforbund og Norges Bondelag. I borgerlige kretser ble dette gjerne omtalt som en kamp for «arbeidets frihet», og studenter, funksjonærer og bondesønner gikk inn i arbeideryrker for å hevde denne friheten.

Slikt var provoserende, men verre var det når arbeidsgiverne lyktes med å lokke eller true over folk fra arbeidernes egne rekker. Noen streikebrytere var fattige sesongarbeidere som kom fra jordbruket, noen tilhørte storbyenes fattigste og minst «opplyste» folk, mens atter andre var streikende som ga opp underveis.26 Det siste var verst, fordi det ødela for kampmoralen. Streikekampene var ofte desperate, og evnen til samhold og solidaritet var avgjørende: brøt noen ut, falt gjerne alt fra hverandre. Prisen for å bryte rekkene måtte derfor gjøres så høy som mulig, og det var ikke uvanlig at streikebrytere ble omtalt som «judaser», at de ble hengt ut i avisannonser eller fikk navnene sine opplest på demonstrasjoner og markeringer. Da Barbersvennenes fagforening i Haugesund streiket i 1920, besluttet et enstemmig møte i den lokale samorganisasjonen i tillegg å offentliggjøre navnene på alle LO-medlemmer som hadde latt seg barbere av barbermestrene under konflikten.27 Angrende syndere måtte siden gjøre avbikt og ofte betale nokså betydelige bøter, dersom de skulle ha noe håp om å bli tatt inn i varmen og bli medlemmer i fagforeningene igjen.

Da myndighetene etablerte en egen domstol, Arbeidsretten, for å dømme i arbeidstvister i 1916, var spørsmålet om streikebryteri betegnende nok et av de første spørsmålene de måtte behandle. Domstolen la seg tidlig på en linje som var ganske restriktiv mot den siste formen for streikebryteri, der bedriftene aktivt gikk inn for å bryte arbeidernes samhold. Arbeidsretten slo fast at arbeidere ikke kunne streike for å tvinge kollegaer inn i fagforeningene, men sa også at en arbeidsgiver ikke kunne forlange at fagorganiserte skulle arbeide sammen med tidligere streikebrytere, som «har brudt den for alt organisationsarbeide nødvendige disciplin».28 Juristen Sigurd Østrem skrev i sin doktorgradsavhandling De kollektive arbeidskampe efter norsk ret (1925) at «retsopfatningen er i sterk og hurtig bevægelse på dette område, og den tid kan komme, da et krav på fuld solidaritet mellem alle arbeidere må respekteres».29

At rettsutviklingen gikk raskt i mellomkrigstiden skal vi seinere få se flere eksempler på; Østrem selv var et godt eksempel på det. Under krigen bisto han Nasjonal Samling med å utarbeide en ny «Arbeidets lov». Utviklingen gikk med andre ord ikke i noen rett linje mot «fuld solidaritet». I løpet av 1920-årene ble det tvert imot gjort flere forsøk på å ramme arbeiderbevegelsen ad lovveien, med den forhatte «tukthusloven» av 1927 som det klareste eksempelet. Lovendringene gjorde det blant annet forbudt å henge ut streikebrytere eller på andre måter forsøke å presse «arbeidsvillige» til å forene seg med streikende kollegaer. Straffebestemmelsen ble ikke tatt inn i arbeidstvistloven, men i straffeloven. Den nye paragraf 222 beskyttet streikebryteri selv under lovlige konflikter, og gjorde blant annet fagforeningene kollektivt ansvarlige for medlemmenes handlinger.30 Viggo Hansteen, som seinere ble LO-advokat, kalte det «et skammelig attentat mot arbeiderklassen», i og med at loven på denne måten forsøkte å omdanne fagforeningene til et våpen for de borgerlige, mot fagbevegelsens egne medlemmer.31

Begrepet «tukthuslov» kom opprinnelig fra Tyskland, der et liknende lovforslag hadde blitt nedstemt i 1899. Den norske loven hentet også inspirasjon fra de første autoritære og fascistiske regimene som vokste fram i Europa, med Benito Mussolinis fasciststat i Italia i førersetet. Mussolini og hans paramilitære grupper hadde vist at en «sterk mann» kunne kue selv en sterk og selvbevisst arbeiderbevegelse, og hadde på forbausende kort tid erstattet klassekamp med ulike former for påtvungent klassesamarbeid. I Italia hadde fagbevegelsen høsten 1922 forgjeves forsøkt å stanse fascistenes maktovertakelse med en mislykket generalstreik, og ble etter hvert tvunget inn under samme tak som arbeidsgiverne, i fellesorganisasjoner som var underlagt det fascistiske partiets kommando. Streikeretten ble avskaffet, arbeidsgiverne gitt førerstatus, og arbeidere som ikke lystret, ble internert, fengslet eller drept. Inspirert av Mussolini flokket de som kjøpte arbeidskraft seg til bevegelser som ville forby streiker og tvangsoppløse både fagbevegelsen og arbeiderpartiene, og som lovet «kamp mot klassekampen», i land etter land. Økonomen og nobelprisvinneren Paul Samuelson skulle seinere kalle resultatet «fascistisk kapitalisme», av den norske økonomen Kalle Moene oppsummert som «fri markedskonkurranse vokst ut av geværløpet».32

I perioden mellom 1920 og 1940 var streik, lockout og fagorganisering gjenstand for noen av de hardeste politiske stridene, både i Europa i Norge. De sosiale spenningene var store, med en sterk revolusjonær entusiasme i arbeiderklassen og en kanskje enda sterkere revolusjonsfrykt i borgerskapet. Også i Norge ble det lekt med idéer om statskupp for å komme eventuelle revolusjonsforsøk i forkjøpet, helt inn i regjeringskretser. Høyreaktivister ønsket en sterk mann til å overta styringen, men slet med å finne en som kunne samle og lede dem.

Da Norsk Arbeidsgiverforening erklærte kjempelockout i 1931, sendte Justisdepartementet ut våpen til mange av landets politikamre, slik de også hadde gjort under storstreiken ti år tidligere. Våpnene gikk til viktige industristeder og de store byene. Oslo-politiet alene bestilte 300 revolvere, og i Stavanger ble politikammeret befestet som en festning, med hemmelig utgang for pansrede kjøretøy.33 Ved Menstad i Telemark fjernet arbeiderne streikebrytere med fysisk makt, med den følge at Bondeparti-regjeringen sendte inn flere krigsskip og militære styrker. Under det såkalte Menstad-slaget ble mange såret, og flere arbeidere og fagforeningsledere fengslet. Etter slaget framsto forsvarsminister Vidkun Quisling som den sterkeste mannen som var å oppdrive. 17. mai 1933 dannet han det nazistiske partiet Nasjonal Samling.

… og i fred

Forsøkene på å føre en «knockout-politikk», der arbeidernes organisasjoner skulle kues eller knekkes, lyktes ikke i Norge. Arbeiderbevegelsen klarte å slå slike framstøt tilbake, blant annet gjennom den ulovlige bygningsarbeiderstreiken i 1928. Men vel så viktig var det at arbeiderbevegelsens ledere, i samarbeid med mer moderate krefter på borgerlig hold, klarte å formulere og bli enige om nye spilleregler for klassekampen. Til grunn for dette klassesamarbeidet lå mange års bitre erfaringer med hvor stor skade motpartene kunne påføre hverandre, og en erkjennelse av at ingen ville klare å påføre den andre et endelig og knusende nederlag.

Å skape et rammeverk for fredeligere forhold i arbeidslivet var noe mange land forsøkte på, men få lyktes med. Etter den mislykkede generalstreiken i 1926 i Storbritannia uttalte havnearbeiderlederen og sosialdemokraten Ernest Bevin på den britiske LO-kongressen i 1928: «Er streik den eneste måten å kjempe på? Kan vi ikke kjempe gjennom diskusjon i tillegg til gjennom sult?»34 Bevin tok til orde for mer samarbeid, flere samtaler, mindre streik – men møtte mye skepsis. Hvorfor og hvordan skulle man kunne stole på en motpart som hadde gjort så mye for å skade arbeidernes bestrebelser på å oppnå likeverd og rettferdighet?

Den forfeilede storlockouten i Norge i 1931 var også et eksempel på hvor dyr og ødeleggende den åpne klassekampen kunne være. Under lockouten ble 60 000 arbeidere utestengt fra arbeidet sitt i fem måneder, og nesten åtte millioner arbeidsdager gikk tapt. Dette var på en tid Norge hadde omtrent halvparten av dagens befolkning, og langt lavere yrkesdeltakelse enn i dag. Konflikten ble avsluttet uten at noen av partene fikk det som de ville, og beredde grunnen for det store klassekompromisset som skulle følge fire år seinere, med Hovedavtalen av 1935. Den blir gjerne kalt «arbeidslivets grunnlov», og ble inngått mellom Arbeidernes faglige Landsorganisasjon – LO – og forløperen til dagens NHO, Norsk Arbeidsgiverforening. Den var et klassekompromiss skapt av klassekamp.35

I både Sverige og Norge undertegnet arbeidslivets parter slike «fredsavtaler» i 1930-årene. Avtalene la føringer for hvordan arbeidskonflikter skulle håndteres, med fredsplikt – altså et forbud mot bruk av streik og lockout – i avtaleperiodene. En variant av fredsplikten kunne riktignok spores helt tilbake til det som er blitt kalt «den første hovedavtalen» mellom LO og Norsk Arbeidsgiverforening i 1902, og fantes igjen i litt ulike former både som rettspraksis og i diverse tariffavtaler.36 Allerede Arbeidsrettens første dom i 1916 slo for eksempel fast at fredsplikt fulgte av tariffavtalene, som en avtaleforutsetning selv der det ikke var sagt uttrykkelig. I tillegg til å være lovfestet fra og med den første arbeidstvistloven fra 1915, ble den med Hovedavtalen tjue år seinere også «grunnlovsfestet» for arbeidslivets organisasjoner.37 Det samme ble en rekke andre spilleregler for forhandling og mekling, tillitsmannsapparat, varslingsfrister og rutiner for plassoppsigelser. Slik ble det også mulig for staten å trekke seg mer tilbake. De mest sentrale arbeidslivsspørsmålene ble overlatt til partene selv, basert på en gjensidig tillit og respekt. Arbeidernes organisasjonsrett ble anerkjent, men det ble til gjengjeld også arbeidsgivernes styringsrett over bedriften. Begge parter forventet at inngåtte avtaler ville bli respektert, og at brudd ville påtales; ikke bare av Arbeidsretten, når saker ble brakt inn der, men også av organisasjonene selv.

Tiårene som fulgte etter Hovedavtalen, sto i arbeidsfredens tegn. Det ble en tid som innebar store materielle og kulturelle framskritt for arbeidsfolk. Arbeidere fikk mer fritid, bedre lønninger og et sikkerhetsnett ved arbeidsløshet, sykdom og uførhet, arbeidsgivere fikk arbeidsfred og forutsigbarhet. Målet om et sosialistisk samfunn der produksjon og distribusjon ble bestemt ut fra demokratisk besluttede, samfunnsmessige behov, ble gradvis forlatt av arbeiderbevegelsen. I en etterkrigstid med sterk økonomisk vekst var det rom for økt profitt til eierne og økte lønninger til arbeiderne, både direkte i lønningsposen og som en «sosial lønn» i form av velferdsstat og sosialt sikkerhetsnett. Det ble riktignok gjort mange forsøk på å erstatte eller i alle fall tynne ut den «oligarkiske», økonomiske makten med mer demokratiske former for styre, i form av kooperativer, bedriftsdemokrati og styrerepresentasjon, men i det store og hele ble ikke de grunnleggende eiendomsforholdene og styringsretten utfordret.

Norge fikk ny arbeidstvistlov første gang i 1927, og i dag er det loven fra 2012 som gjelder. De grunnleggende reglene for hvordan arbeidskonflikter som streik og lockout kan arte seg, har likevel, til tross for noen justeringer underveis, ligget nokså fast i over hundre år. Loven, som første gang ble vedtatt i 1915, etablerte i tillegg to tvisteløsningsinstitusjoner. Den ene var Arbeidsretten, som avgjør tvister om hva partene har avtalt, og hvorvidt de er bundet av fredsplikt eller ikke. Den andre var riksmekleren, som bistår partene under forhandling om tariffavtalene.

Hovedavtalens fredsplikt – «Hvor tariffavtale består må arbeidsstans eller annen arbeidskamp ikke finne sted» – er nærmest absolutt i avtaleperiodene. Det betyr at partene ikke kan bruke streik eller lockout før tariffavtalene de har inngått – som typisk varer i to år – er sagt opp og klare til å reforhandles. Fredsplikten var sterkt medvirkende til at roen senket seg i Norge i annen halvdel av 1930-årene. Den freden kom til å vare i flere tiår, blant annet fordi arbeiderbevegelsen selv påtok seg ansvaret for å forvalte og styre samfunnet etter at Arbeiderpartiet dannet regjering i 1935. Med unntak av årene under nazistisk okkupasjon, da streikende arbeidere, lærere, skuespillere og andre ble fengslet, internert og i verste fall skutt, innvarslet Hovedavtalen en periode der staten «nærmest abdiserte som hovedaktør i arbeidspolitikken, og som arbeidsgivernes støttespiller og siste maktskanse i arbeidslivet».38 Resultatet var at Norge gikk fra å ligge på verdenstoppen i antall tapte arbeidsdager, til å havne i den motsatte enden av skalaen: I løpet av de 45 årene mellom 1935 og 1980 gikk det tapt like mange arbeidsdager som det hadde gjort i 1931 alene. I den samme perioden fikk tariffavtalenes bestemmelser om både lønn, arbeidstid og ferier allmenn utbredelse i hele Norge, også for de uorganiserte og i de delene av arbeidslivet som ikke var avtaleregulert. De fagorganiserte arbeiderne satte normen, og løftet på den måten levekårene for alle.39

Når de store klassekampene i åpent lende ble sjeldnere, så det til forveksling ut som om klassekampen som sådan var avskaffet. I den vestlige verden hadde man tilsynelatende klart å skape en krisefri kapitalisme uten arbeidsløshet, og både ideologiene og samfunnsklassene ble erklært døde. I virkeligheten hadde klassekampen bare blitt institusjonalisert og regulert, med klare spilleregler i form av bindende avtaler og et eget arbeidsrettslig system for tvistebehandling og mekling. Da oljekrisa i 1973 på ny kastet kapitalismen ut i krise, skulle hele det institusjonelle rammeverket bli satt på nye prøver – blant annet i møte med en bølge av «ville» streiker som hadde begynt noen år tidligere, på høyden av «kapitalismens gullalder» mellom 1960 og 1970.

Ny uro: fra 1970-årenes «ville streiker» til i dag

Streikebevegelsene som utfordret tariffavtalenes bestemmelser om fredsplikt, måtte med nødvendighet også bli ført i opposisjon mot arbeidernes egne faglige ledere, og hele det juridiske og institusjonelle apparatet som hadde vokst fram for å forvalte forholdet mellom arbeid og kapital. Ettersom streikene brøt spillereglene som partene hadde akseptert mellom de to verdenskrigene, vendte også staten tilbake til arbeidsmarkedet: For første gang siden de harde mellomkrigsårene ble politi satt inn mot streikende arbeidere. Den seinere sentralbanksjefen Hermod Skånland ble satt til å lede et offentlig utvalg som skulle sikre sterkere kontroll over lønnsutviklingen. I 1973 la han fram en innstilling der det ble foreslått å erstatte tariffoppgjørene med et permanent statlig «inntektsråd», som hvert år skulle fastsette lønningene. LO-leder Tor Aspengren var først tilhenger av forslaget, som ville innebåret et langt skritt i retning av et statskorporativt system. Etter en storm av protester fra sine egne måtte han imidlertid trekke tilbake støtten.40

I spissen for de ulovlige streikene sto ofte kommunister. Noen av dem var «sjølproletariserte» studenter, men det som ble døpt «AKP-streikene,» var ikke noe entydig studentfenomen, slik en del skulle ha det til. Mange var arbeiderungdommer, som etter en kort tur innom høyskole eller universitet tok seg jobb i byggebransjen, i industrien og på transportterminaler. På mange av disse arbeidsplassene hadde misnøyen hopet seg opp, enten det var med akterutseilte lønninger, dårlige arbeidsforhold, autoritære arbeidsledere eller en kombinasjon av alt sammen. De færreste av dem som streiket, var kommunister – men de delte kommunistenes kritikk av en fagbevegelse de mente var blitt for bakoverlent, topptung og passiv.

Til tross for at disse «ville» streikene som regel var små, vakte de stor oppmerksomhet og mobiliserte mye støtte. Det gjaldt ikke bare i Norge, men over store deler av den vestlige verden. I tillegg til å utfordre kompromissene fra mellom- og etterkrigstida, banet uroen på arbeidsplassene vei for en ny reformbølge i og utenfor arbeidslivet. Både det fysiske og psykososiale arbeidsmiljøet, medbestemmelse og andre ikke-materielle spørsmål ble satt på dagsorden, og fagbevegelsen ble radikalisert. Den internasjonale protest- og streikebølgen i årene rundt 1970 ble starten på den siste, store reformbølgen som gikk i arbeidstakernes favør i den vestlige verden. I Norge kulminerte denne bølgen med tusenvis av fagforenings- og tillitsvalgtmøter og konferanser i midten av 1970-årene, som førte til at Stortinget i 1977 vedtok arbeidsmiljøloven.

I dag organiserer norske fagforeninger litt under halvparten av alle lønnsmottakere i Norge. LOs forbund har nær én million medlemmer, hvorav 600 000 er yrkesaktive, i tillegg kommer hovedorganisasjoner som Unio, YS og Akademikerne. LO alene har et kampfond på langt mer enn én milliard kroner, i tillegg til fagforbundenes kampmidler. Arbeidsgiverne har også bygd opp betydelige kampfond, slik at de færreste moderne arbeidskonflikter i realiteten blir vunnet gjennom økonomisk press alene. De er vel så mye informasjons- og opinionskriger, der slaget står om offentlighetens støtte og sympati.

Styrke i antall

Den økonomiske risikoen ved å streike er blitt betydelig redusert siden typografene og fyrstikkarbeiderne streiket i 1889, men penger og offentlig sympati er ikke alt. Å streike krever samhold og solidaritet, selvsikkerhet og støtte, akkurat som det gjorde for 150 år siden. Og selv om LO har fortsatt å vokse i antall medlemmer, har andelen av den yrkesaktive befolkningen som er organisert, sunket de siste par tiårene. Mens 57 prosent av norske arbeidstakere var organisert i 1994, har andelen i dag havnet under 50 prosent.41 Mens organisasjonsgraden i offentlig sektor er om lag 80 prosent, er den på knappe 38 prosent i privat sektor. I bransjer som varehandel, bygg, renhold, hotell og restaurant er enda færre organiserte, og en del ansatte har de siste årene opplevd stagnasjon eller til og med lønnsnedgang.42

Det viktigste virkemiddelet for å snu en sånn utvikling er det samme i dag som for hundre år siden: å organisere seg, stille makt bak kravene og om nødvendig streike. Det kan være lettere sagt enn gjort, i alle fall dersom motparten tar i bruk ufine metoder. De siste årene har det vært flere eksempler på at et hardere og mer uforsonlig klima er på vei tilbake i dagens arbeidsliv, med flere og steilere konflikter som en følge. Under arbeidet med denne boka møtte jeg for eksempel Robert Ball, som var en av streikelederne under vekterstreiken i 2020. Som tillitsvalgt i Securitas opplevde han å bli permittert etter fem uker i streik, noe som vakte sterke reaksjoner og førte til sterk kritikk fra LO i kjølvannet av konflikten.43 Omtrent samtidig opplevde hovedtillitsvalgt Alexander Jordnes i heisfirmaet Schindler Heis å få sparken, etter anklager fra bedriftsledelsen om tariffstridige aksjoner blant de ansatte. Kollegaene hans og Heismontørenes Fagforening fikk etter hvert presset Schindler til å trekke oppsigelsen.44 Industribedriften Offshore Support Nord ga samme høst den rumenske klubblederen Adrian Dumitrescu sparken. Ifølge Fellesforbundet og LO, som bisto ham i en rettssak der han vant på alle punkter, ble han avskjediget fordi han var en aktiv og dyktig tillitsvalgt.45

Parallelt med dette opplevde streikende medlemmer i Fagforbundet, FO og Parat at streiken deres i private barnehager og omsorgsbedrifter ble stanset av tvungen lønnsnemnd. Fagforbundets leder Mette Nord kalte det «et angrep på den frie streikeretten».46 Deretter forsøkte NHO å stanse en samtidig streik ved helseinstitusjoner i Lier, Asker og Trøndelag, med påstander om at streiken var tariffstridig og ulovlig, og at LO og Fagforbundet måtte gjøre sitt ytterste for å stanse den umiddelbart. Selv om de streikende vant saken i Arbeidsretten, vakte NHOs krav reaksjoner.47 «Dette er et ganske oppsiktsvekkende forsøk på å stoppe en lovlig streik», sa LOs daværende nestleder Peggy Hessen Følsvik, som oppfordret NHOs landsforeninger til å løse streiken gjennom forhandlinger «framfor å stoppe en lovlig arbeidskamp gjennom retten».48 Noen måneder seinere opplevde både lærerne og sykepleierne i Unio å få stanset sine streiker ved hjelp av tvungen lønnsnemnd, på det som framsto som et svært tynt grunnlag.49

Flere av disse eksemplene inngår i et mønster der den gjensidige tilliten og respekten som kjennetegner den norske arbeidslivsmodellen, er satt under økende press. «Arbeidsgiverne har i senere år reist mange saker der de bestrider lovligheten av arbeidskamp. Jeg fornemmer i større grad enn før at NHO er på krigsstien», sa den mangeårige LO-advokaten Einar Stueland allerede i 2013.50 Siden da har det ikke vært noen dramatisk økning i konfliktnivået i norsk arbeidsliv, men en gradvis forsuring som delvis har foregått i rettssalene, og delvis ute på arbeidsplassene. På sitt årsmøte i april 2021 vedtok min egen fagforening, Bygningsarbeidernes fagforening, en uttalelse der det blant annet het:


Vi har sett en fallende organisasjonsgrad og våre medlemmers innflytelse over egen arbeidshverdag og egne lønns- og arbeidsvilkår har blitt svekket. Arbeidsgiverne har blitt mer offensive, og ofte mindre interessert i å forhandle med de tillitsvalgte. […] Kort fortalt er den norske arbeidslivsmodellen nær sagt borte i byggebransjen i Oslo-området.51



I de mest dramatiske tilfellene, som vi skal se nærmere på mot slutten av denne boka, har arbeidsgivere i tillegg grepet til det mange har trodd var et tilbakelagt stadium i det norske arbeidslivet: regelrett fagforeningsknusing og organisert streikebryteri.

Tjener ingen på streik?

Før tariffoppgjøret i 2020 hevdet lederen for arbeidsgiverforeningen Norsk Industri, Stein Lier-Hansen, at «det er alltid skadelig med streik, det er ingen som tjener på det».52 For en som kjøper arbeidskraft, er det kanskje bekvemt å glemme hvor mye arbeidsfolk har oppnådd ved å streike eller true med å gjøre det. Det kan også være lett å glemme hvor avgjørende streikeredskapet har vært for å forme det norske samfunnet av i dag.

Streiker og fagforeninger har ikke bare noe å si for hvordan arbeidslivet ser ut, men påvirker organiseringen av hele samfunnet, og fordelingen av både makt og rikdom. Det kan man se tydelig i de landene der fagbevegelsen er blitt knust, eller hvor den aldri har klart å bite seg fast, og der arbeidere derfor heller ikke har kunnet benytte seg av streikeretten. Den enorme skjevfordelingen av rikdom og makt som har skutt fart de siste fire tiårene, skyldes ikke bare kutt i formuesskatt, bruk av skatteparadiser eller ny teknologi. Vel så viktig er det at arbeidere i ledende land som USA, Storbritannia og Kina har hatt store problemer med å kjempe til seg sin del av verdiskapingen, og ofte har blitt møtt med enten fagforeningsknusing eller kapitalflukt når de har forsøkt.53 Den svekkede evnen til å levere resultater har forsterket fallet i oppslutning og innflytelse.

Denne utviklingen, som skjøt fart med Margaret Thatchers maktovertakelse i Storbritannia i 1979 og Ronald Reagans i USA året etter, innledet en ny fase for fagbevegelsen i mange vestlige land. Et kjent eksempel er president Reagans hardhendte håndtering av de amerikanske flygeledernes streik i 1981, da han sparket 11 000 ansatte og satte inn militære styrker som streikebrytere – en handling som åpnet slusene for tusenvis av liknende tilfeller av fagforeningsknusing i USA i årene som fulgte.54 Et annet eksempel er de borgerkrigsliknende scenene som utspilte seg da statsminister Thatcher i 1984–85 satte alle krefter inn på å knuse de britiske gruvearbeidernes fagforeninger, som bare et tiår tidligere hadde vært mektige nok til å velte en konservativ regjering.

Dette har gitt både amerikanske og britiske arbeidstakere en svekket forhandlingsposisjon, med dramatisk økende økonomiske forskjeller som resultat. Mange vanlige lønnsmottakere i disse landene har knapt hatt reallønnsvekst de siste førti årene, og arbeidere som før regnet seg som middelklasse, har opplevd å bli «working poor», arbeidende fattige. Industriarbeidere i USA har for eksempel opplevd en reallønnsnedgang på 13 prosent siden 1980. Antallet fagorganiserte i Storbritannia er under halvparten av hva det var da Thatcher tok over i 1979, til tross for at befolkningen har økt med om lag 10 millioner innbyggere.

I begge land er streik blitt vanskeliggjort av et finmasket juridisk nett, og arbeidere som ønsker å organisere seg og forhandle kollektivt, må overvinne et utall hindre som er lagt i deres vei. Rett før jul 2020 kom meldingen om at FNs barnefond Unicef hadde begynt å dele ut mat til fattige i Storbritannia, et land der antallet suppekjøkken for lengst har passert antallet McDonalds-restauranter, og hvor offentlig statistikk fra samme år – før pandemien traff landet – viste at fire millioner britiske barn vokser opp i «dyp fattigdom».55 Over 50 prosent av landets fattige familier er i dag fattige til tross for at minst én av foreldrene er i arbeid; i USA har gruppen arbeidende fattige oversteget 12 millioner mennesker.56

Det siste tiåret har vi sett hvordan sinne, fortvilelse og fattigdom har endt opp med å destabilisere demokratier som for få år siden framsto som solide og stabile. I dette klimaet har reaksjonære og autoritære krefter som mange trodde var forvist til historiens skraphaug, også blitt virksomme igjen. Ingen av disse kreftene tar til orde for å styrke streike- eller organisasjonsretten. Tvert imot er mange av dem bygd på et program som setter kapitaleiernes økonomiske frihet over alle andre politiske og sosiale fri- og rettigheter, og som ser fagforeningenes kollektive makt som den største trusselen mot de rike.

Streik for samfunnsendring

Denne boka tar for seg streiken i et historisk perspektiv. Kortversjonen av den har du allerede fått her, i dette forordet. Den litt lengre versjonen er imidlertid mye mer spennende. Under arbeidet med boka har jeg mer enn én gang blitt overrasket, ikke bare over hvor modige, solidariske og utholdende folk kan være, men også over hvor komplekse og sammensatte mange av historiene er. Selv om denne boka først og fremst er forsøkt skrevet utfra de streikendes perspektiv, har jeg også prøvd å se noen av arbeidskampene fra flere sider. Hvordan fortonet de seg fra motstanderens side, og hva med de indre uenighetene? Kommunister, syndikalister og sosialdemokrater har kjempet seg imellom, noen ganger kameratslig, andre ganger ikke – for ikke å glemme rollen til de uorganiserte, de bokstavtro kristne som mente streik var en synd mot Gud, og de som i rein desperasjon endte opp som streikebrytere. Én ting er i alle fall sikkert: Det har aldri vært lett. Men det har aldri vært umulig heller.

Det siste er en viktig lærdom å ha med seg. Mitt håp med denne boka er at flere får øynene opp for hvilket mektig redskap streiken er, og at de selv kan ta det i bruk på både gamle og nye måter. Ikke i tide og utide, men i tide – og gjerne på andre arenaer enn i arbeidslivet. Elever som streiker for klimaet, hviterussiske demokratiforkjempere som legger ned arbeidet i protest mot politiets brutalitet, og amerikanske idrettsutøvere som går ut i streik i solidaritet med Black Lives Matter; alle viser, på hvert sitt vis, at streik fremdeles kan være et redskap for sosial forandring. Men også at det som regel kommer med en pris.

Som det heter i et av historieverkene om Norsk Arbeidsgiverforening, er arbeidsstans «det mest drastiske og også det mest virkningsfulle» virkemiddelet arbeidslivets organisasjoner har til rådighet: «En arbeidsstans skaper i de fleste tilfelle en så uholdbar stilling at det tvinges fram en løsning. Arbeidsstansen kan derfor betraktes som organisasjonenes store hovedvirkemiddel. Det er et utpreget kampmiddel.»57 Eller som forfatterne av boka Det kollektive arbeidslivet skriver: Arbeidslivet er «et av de få stedene i det moderne samfunn hvor det er legitimt å slåss for å skade den annen part».58

Dette kan høres dramatisk ut, og streik kan være både dramatisk og samfunnsforandrende. Normalt sett er det imidlertid ikke sånn. De store og voldsomme kampene er ikke representative for forholdet mellom dem som selger og kjøper arbeidskraft, og heller ikke for de fleste streikene som finner sted. Dette kan det være grunn til å understreke, fordi mange av streikene vi skal se på i denne boka har gått inn i historiebøkene nettopp fordi de var så konfliktfylte. Men forholdet mellom de ansatte og arbeidsgiverne er stort sett ikke et fiendtlig forhold, der partene går inn for å skade hverandre: Interessemotsetningene som finnes mellom dem som vil ha arbeidskraft så billig som mulig, og dem som lever av å selge den, ordnes stort sett på mer minnelig vis enn gjennom åpen kamp.

Fravær av strid og streik må ikke tolkes som at interessemotsetninger ikke finnes, eller at alt er fryd og gammen. Inspirert av den romerske generalen Vegetius sa lederen i min egen fagforening, Petter Vellesen, da vi var usikre på om vi sto på terskelen til en storkonflikt blant industri- og bygningsarbeiderne høsten 2020: «Den som vil ha fred, må forberede seg på krig.»

Begge disse poengene er viktige å ha med seg når man skal skrive om streikenes historie. Dersom man bare ser på de åpne arbeidskampene, der man legger ned arbeidet eller blir stengt ute fra arbeidsplassen, kan det være lett å glemme at folk stort sett går på jobben og som regel har det bra mens de gjør det. Og motsatt kan det være vel så lett å glemme at arbeidsfred, slik vi kjenner den i Norge, hviler på en maktbalanse som er blitt oppnådd gjennom mange harde, og noen ganger uforsonlige, konflikter – og en fortsatt vilje og evne til å velge strid dersom forhandlinger ikke fører fram.

Arbeiderbevegelsens styrke måles ikke i antallet streiker den gjennomfører, men i gjennomslagskraften den har for sine krav om lønn, arbeidstid, ferie, pensjon og andre velferdsgoder. Er du sterk nok, og har vist motparten hvor sterk du er, kan trusselen om en konflikt være tilstrekkelig for å få gjennomslag. Og motsatt: om trusselen ikke er der, om streikevåpenet er svekket eller ikke finnes, er de kollektive forhandlingene lite annet enn en form for kollektiv tigging. I en slik situasjon er resultatet enten stille nød eller åpent opprør. Den tidlige arbeiderbevegelsens historie er full av eksempler på begge deler.


1EEN FOR ALLE, ALLE FOR EEN.
FRA UNDERKASTELSE TIL OPPRØR. 1170 FVT–1848


Det synes at være en aftalt Plan mellem disse Folk ikke at gjøre sig skyldige i andre Overtrædelser end den at ei ville arbeide. […] Jeg anstillede mig vred paa dem og brugte nogle Gange det Ord: Fanden.

Kommandanten ved Københavns kastell under storstreiken i 1794.1



Det er ikke så vanskelig å si hva en streik er: Du slutter å jobbe. I en kapitalistisk markedsøkonomi, der man som lønnsarbeider selger sin egen arbeidskraft, er streik en aksjon der man trekker denne varen tilbake fra markedet og nekter å selge til han eller hun som kjøper arbeidskraften. Men en slik aksjon har liten effekt om den gjennomføres på egenhånd. Derfor er streiken i sin natur et kollektivt kampmiddel. Skal den ha noen virkning, må flere gå sammen om å gjøre det.


[image: image]

Under den danske tømrerstreiken i 1794 forsøkte kapellan ved Nicolai Menighed, J.H. Rørbye, forgjeves å overbevise svennene om å vende tilbake til arbeidet. Kobberstikk, ukjent kunstner.



Streiken er et tilsynelatende passivt redskap, der det viktigste er hva man ikke gjør. Men en streik kan tære på både lommebok, samhold og solidaritet, og det kan best motvirkes gjennom aktivitet. Derfor kombineres streiker gjerne med demonstrasjoner, fanemarkeringer og andre offentlige uttrykk, ikke minst i form av streikevakter. Det siste har gjerne også en praktisk nytte; om noen bryter ut og går tilbake på jobb, eller om andre tas inn for å erstatte de streikende, vil aksjonen ha redusert effekt og moralen brytes ned. Streikevakter og blokader hever terskelen for å bryte streiken, og kan i beste fall gjøre det umulig å komme inn på arbeidsplassen.

Streiken hører på mange måter den moderne kapitalismen til. I takt med at fabrikkene og byene vokste og arbeiderklassen tok form, ble muligheten for kollektivt å holde tilbake arbeidskraften utviklet til et kraftig våpen. I håndverksfagene, der fagforeningene delvis vokste ut av fortidens laugsvesen, ble interessemotsetningene mellom mester og svenn tydeligere etter hvert som bedriftene ansatte flere svenner, og når det ble slutt på kravet om at svennene skulle være ugifte og bo under samme tak som mesterne. Likevel fulgte ikke streiken automatisk et slikt moderniseringsskjema: Skomakerne var for eksempel «gammeldagse» svært lenge, men var tidlig ute med faglige aksjoner og organisering. Kanskje var deres sterke tradisjon for å «vandre på faget» vel så viktig som hvor modernisert eller proletarisert faget deres var.2

Ordet streik

Som fenomen er streiken også langt eldre enn hva kapitalismen er. Den første streiken vi kjenner til, skal ha funnet sted i Egypt, allerede 1170 år før vår tidsregning. Da streiket bygningsarbeiderne og håndverkerne som arbeidet med gravstedet til Ramses III, gjentatte ganger, med krav om å få utbetalt hveterasjonene sine. Hendelsen ble registrert på papyrus, kanskje av håndverkeren Ammenakht, som selv deltok i aksjonen.3 Slike spor etterlatt av vanlige arbeidsfolk er det ikke mange av opp gjennom historien; det kan også diskuteres hvor «vanlige» disse håndverkerne var, ettersom de var tiltrodd en av de viktigste oppgavene i faraoenes Egypt, nemlig å sikre herskerne evig liv ved å bygge et gravsted som sikret ham en plass blant gudene. Hvor vanlig eller uvanlig det var å legge ned arbeidet på den måten, vet vi derfor lite om, og de få streikeliknende aksjonene vi kjenner til, har gjerne bare blitt kjent fordi de var del av et større opprør. Det mest kjente eksempelet på dette er slaveopprøret som ble ledet av gladiatoren Spartacus i Capua i Romerriket i 73–71 før vår tidsregning, som begynte blant 50 menn, men vokste til å bli et formidabelt opprør som også samlet eiendomsløse, frie menn.4

Første gang vi vet at selve ordet «strike» ble brukt om det å legge ned arbeidet, var under en arbeidskonflikt i London i 1768. Det året besluttet sjøfolkene å støtte veverne, hattemakerne og andre håndverkergrupper som aksjonerte for bedre lønninger.5 Ved å fjerne bramseilene på alle handelsskipene som lå ankret opp på Themsen, klarte sjøfolkene å lamme handelen i hele byen. Den kreative aksjonsformen snudde begrepet strike på hodet. Inntil da hadde det å senke seilene, «to strike the topgallant sails», vært ensbetydende med å underordne seg: Kaprede skip viste at de overga seg ved å senke seilene. Shakespeare brukte også dette som et bilde i skuespillet Henry VI, da han skulle beskrive hvordan den engelske dronningen Margaret overga seg til den franske kongen: «… now Margaret/Must strike her sail and learn awhile to serve.»6

Den britiske historikeren Eric Hobsbawm har påpekt at streiken er en så «spontan og logisk konsekvens av arbeiderklasse-eksistensen» at de fleste europeiske språkene har utviklet sine egne ord for fenomenet: grève (fransk), huelga (spansk), sciopero (italiensk), zabastovka (russisk) og så videre.7 Det franske ordet stammer for eksempel fra den gamle markedsplassen ved elvebredden, Place de Grève, der ufaglærte arbeidere samlet seg for å tilby sine laste- og lossetjenester. Plassen skulle seinere bli åsted for giljotinering av aristokratiet, og da den adelige høyrepolitikeren François-René de Chateaubriand i 1821 begynte å snakke om sine politiske motstandere som «grèviste», brukte han det som et synonym for anti-monarkistene. Ved februarrevolusjonens utbrudd i 1848, i kjølvannet av en økonomisk krise som rammet både land- og by-arbeiderne hardt, fikk begrepet sin moderne betydning. Fra da snakket man om å nekte å arbeide for sjefen, mettre un patron en grève.8

Streikende sjøfolk

Etter aksjonen i havna i London i 1768 ble ordet strike ikke lenger forbundet med underkastelse, men tvert imot med opprør og motstand. «Streiken ble kanskje til som et resultat av samarbeid om bord i et skip, men det begynte etter kort tid å sirkulere som et språklig begrep og som en praktisk politisk og økonomisk aktivitet […] blant alle menn og kvinner som var involvert i kollektivt, industrielt arbeid», skriver sjøfartshistorikeren Marcus Rediker.9 På denne tiden tilhørte sjøfolk en av de mest militante og aksjonsvillige gruppene i den raskt voksende lønnsarbeiderklassen. Det var ingen selvfølge at det skulle være sånn, for det å legge ned arbeidet om bord på en båt ble betraktet som mytteri.10 Fysisk avstraffelse var ikke uvanlig, og i verste fall måtte man bøte med livet.

Da mannskapet om bord på det norske skipet «17de Mai» i 1841 ble nektet å reise hjem etter to år på sjøen, gikk de til streik. Resultatet var at alle ble arrestert av skipperen, som leide inn sjauere i deres sted og trakk utgiftene for både «Arrest og Mand i hans sted» fra hyra deres.11 «Det gaar derfor ikke saa’n utenvidere an ombord paa et skib at streike naarsomhelst», het det i Haandbok for den norske sjømand.12 Det var derfor vanlig å protestere på andre måter. Noen ganger kunne det gå så langt at mannskapet eksproprierte skipet og ble pirater.13 Vanligere var det at sjøfolk valgte å «streike» gjennom å desertere, hver for seg eller sammen. Sjømennene var sterkt bundet til skipet sitt, og å unnlate å møte fram til mønstring når skuta gikk, var en forbrytelse som kunne gi streng straff. Det samme gjaldt rømming i fremmede havner.14 I sin bok om Norsk Sjømannsforbunds historie, Fra trellekår til frie menn (1950), skriver Aksel Zachariassen at «rømningsfeber» etter hvert ble et av skipsfartens alvorligste problemer, «så omfattende at den nesten fikk karakter av en utvandring»:


Til å begynne med ble rømningen vurdert som en slags moralsk skavank hos sjømannen, som et utslag av uansvarlig eventyrlyst eller det som enda verre var. I virkeligheten var imidlertid rømningen et sosialt problem – det første alvorlige som norske redere ble stilt overfor.15



Mens det var snakk om rundt 100 mann i året rundt 1850, steg det til nesten 1500 årlig mot slutten av århundret. Ifølge historiker Finn Olstad rømte sannsynligvis så mange som 17–18 000 norske sjøfolk i løpet av 1890-åra og det første tiåret på 1900-tallet. Det skyldtes både lave hyrer, dårlig kost, brudd på arbeidstidsbestemmelsene og gammelt og til dels utrangert materiell. «Norske skip forliste i foruroligende grad. I 1894 gikk nesten en tiendedel av norske seilskip tapt, og 567 mann omkom», skriver Olstad.16

Mange av sjøfolkene som deserterte i den internasjonale skipsfarten, dukket siden opp igjen i andre deler av den verdensomspennende sjøfartsøkonomien, der flere kom til å virke som uromomenter, opprørere og streikeledere. I stortingsdebatten om ny sjøfartslov i 1893 uttrykte flere bekymring for den demoraliseringen norske sjømenn ble utsatt for ute i verden og om bord på skip som ofte var bemannet med «Folk fra alle mulige Nationer, med Kinesere, Negere osv».17

En forklaring på at relativt mange sjøfolk klarte å handle kollektivt, til tross for det autoritære regimet de arbeidet under, er trolig at de tidlig opplevde seg selv som en gruppe. Sjømennene var lønnsarbeidere i et samfunn som fremdeles var en bytteøkonomi mer enn det var en pengeøkonomi. De arbeidet med stor fare for liv og helse, og var gjensidig avhengige av hverandre på tvers av arbeidsoppgaver og funksjoner om bord. Selv om de var underlagt strenge kommandostrukturer, var de «frie menn», i alle fall når de var på land, og ikke minst sammenliknet med hvordan husmenn, håndverkssvenner og tjenestefolk hadde det. På den annen side slet de med å finne fram til organisasjonsformer som klarte å organisere folk på varig basis, og som kunne sikre oppnådde seire. Det skyldtes delvis at sjøfarten i sin natur var internasjonal, noe som både bød på fordeler og ulemper. Til de sistnevnte hørte et sant villnis av ulike sjømannsorganisasjoner, både i de enkelte land og på tvers av landegrensene og verdenshavene. Ett slikt forsøk var et skandinavisk sjømanns- og fyrbøterforbund med sete i København, som gjennomførte en streik i Danmark i 1890, men som satte få spor etter seg i Norge. Så seint som i 1911 fantes det bare i Bergen fire ulike sjømannsforeninger som arbeidet i «hver sin retning», og sju landsdekkende forbund for sjøfolk av forskjellig slag: maskinister, matroser, fyrbøtere, styrmenn og så videre.18

Men det var altså også mange fordeler med å være i bevegelse og kontakt med hverandre, slik at erfaringer kunne deles og kamper spres. I boka The Many-Headed Hydra beskriver Peter Linebaugh og Marcus Rediker hvordan sjøfolk bidro til å forene tilsynelatende adskilte kamper, som når små opprør i Boston, Philadelphia, New York og på de vestindiske øyene bidro til å legge grunnlaget for den amerikanske revolusjonen i 1776.19 Når rykter om revolusjon i Amerika eller i Frankrike nådde slavene i koloniene og førte til opprør der, var det gjerne sjøfolk som formidlet nyhetene, til tross for iherdige forsøk fra styresmakter, redere og slaveholdere på å undertrykke informasjonsstrømmene.20 Sjøfolk var dessuten nesten alltid å finne i folkemengdene i havnebyer der det ble demonstrert, streiket eller på andre måter gjort opprør mot den sosiale orden.21 Dette gjaldt både «frie menn» og slaver, og inkluderte arbeidere fra nær sagt hele verden.22

Det mest ambisiøse forsøket som ble gjort på å samle sjøfolk til felles kamp, var den såkalte verdensstreiken, som ble lansert av det britiske sjømannsforbundet under Havelock Wilson rundt 1910. Der ble det nedsatt en internasjonal streikekomité og lagt en aksjonsplan med sikte på felles hyrer, bemanningsskalaer og tiltak mot forhyring gjennom private selskaper. I Norge ble det Bergensbaserte Sjømandsforbundet involvert i arbeidet, med det Finn Olstad har kalt «støyende optimisme». Selv om streiken ble effektiv i Storbritannia, på den amerikanske østkysten og i de nederlandske og belgiske havnebyene, kollapset den i Norge, der den ikke ble til så mye mer enn en henvendelse til Norges Rederforbund. «For arbeiderbevegelsens mer erfarne streikegeneraler må dette ha sett temmelig amatørmessig ut», skriver Olstad. «Et par tiårs erfaringer tilsa at bevisst mobilisering av ressurser – i form av penger, massetilslutning og kampvilje – var nødvendig for å lykkes.»23 For Sjømandsforbundet, som verken var det første eller siste forsøket på å organisere norske sjøfolk, ble verdensstreiken begynnelsen på slutten. Siden skulle andre lykkes bedre og gjøre sjømennene til en av de best organiserte gruppene i den norske arbeiderklassen.

Streikende svenner

Selv om det finnes spor av streiker og arbeidsnedleggelser så seint tilbake som i det gamle Egypt, er det ingenting som tyder på at streik var et særlig utbredt kampmiddel før det begynte å danne seg noe som liknet en mer moderne og urban arbeiderklasse, med lønnsarbeidere som måtte selge sin egen arbeidskraft på et arbeidsmarked. Historikerne har riktignok klart å finne en del spor etter streikekamper i middelalderens europeiske byer, men kunnskapen vår om disse begrenses av de mangelfulle kildene. Og som med så mye annen historie er det gjerne øvrighetens versjon som har overlevd, ikke arbeidernes.

Disse arbeidskampene er intimt forbundet med historien til laugene, som middelalderens by-håndverkere ofte organiserte seg i. Håndverkerne var gjerne litt mer stedfaste enn sjøfolka, men også dette var mennesker som flyttet mye på seg, og som bar med seg idéer og erfaringer til stadig nye steder. Laugene deres var ikke fagforeninger slik vi tenker på dem i dag, blant annet fordi de fleste av dem var fellesorganisasjoner, der både mester og svenn var medlemmer. Svennene bodde ofte hjemme hos mesteren, og mange av dem fulgte etter hvert i mesterens fotspor. Slikt gjorde en egen svenne-identitet vanskelig. Historikerne har likevel funnet flere eksempler på reine svenneforeninger, som i både form og funksjon hadde mer til felles med de fagforeningene som seinere vokste fram. I Norge skal for eksempel bryggearbeiderne, tjenestekvinnene og bryggeriarbeiderne ha vært organisert i svennelaug inntil kong Erik Magnusson forbød dem ved lov av 9. mars 1295. Fra da av ble det forbudt for «alle innenlandske menn å slutte sig sammen i noen slags foreninger eller danne noen sammenslutning og ‘dikte sig noen lov eller setning.’»24 De eneste som fikk fortsette å organisere seg, var de tyske håndverkerne i Bergen, fordi de tilhørte det mektige Hansaforbundet.

Da norske håndverkere igjen begynte å organisere seg i annen halvdel av 1500-tallet, var det med disse tyske organisasjonene som forbilde. De tyske laugene var blitt vedlikeholdt og bygd ut av de tallrike tyske håndverkerne, som hadde gjort svennevandringer til en viktig del av sin utdanning. «Å vandre på faget» var en tradisjon med røtter tilbake til 1200-tallet, som i løpet av 15–1600-tallet i flere yrker var blitt til en vandringsplikt. Slik spredte organisasjonstanken seg, og erfaringer fra streikekamper, rundt om på kontinentet. Laug etter tysk forbilde ble etablert i Sveits, Østerrike, Ungarn, på Baltikum, og i Skandinavia.25

«I ly av sin sterke organisasjon vandret svennene innenfor dette område trygt fra by til by og land til land», skrev kunsthistoriker Thorvald Krohn-Hansen i sin bok om laugstida. «De visste at når de kom til et nytt sted, vilde de bli mottatt som ærlige og rettskafne svenner», og at de kunne snakke med hverandre på «håndverkernes fellessprog», tysk.


De var sikret en ordentlig lønn for sitt arbeid, og de nøt godt av svenneorganisasjonens rettslige beskyttelse. Den tryggheten håndverkeren således måtte føle, førte til en stadig livligere vandring av svenner, for hvem landegrenser innenfor hele det svære område ingen hindring var. […] På denne måten utviklet der sig innen svennenes stand en sterk samfølelse, som strakte sig langt utover deres hjemlige, snevre krets på verksted og kro.26



I Norge kjenner vi ikke til noen eksempler på at laugene i middelalderen eller i tidlig moderne tid deltok i streiker. Litt lenger sør på kontinentet var det derimot ikke uvanlig. Så langt nord som i Danmark er det flere eksempler på dette i løpet av 1700-tallet, som da steinhoggerne la ned arbeidet under byggingen av Christiansborg slott i 1733. Da streiken deres spredte seg til blant annet murerne og tømrerne, utstedte regjeringen en forordning mot bruken av streik. Der het det at enhver som «lader sig lyste at gjøre et eller andet Oprør og følgelig sig sammenrotter og holder sig tilbage fra at gøre noget mere Arbejde eller selv i Hobetal udtræder fra Arbejdet», skulle straffes med «Fængsel, Rasphus og Arbejde i Fæstningen», og i verste fall «paa Livet straffes».27 Den forordningen ble, som vi skal se litt seinere, blant annet brukt mot den første håndverkerstreiken som er registrert i norsk historie, murerstreiken i Christiania i 1838.28

Slike hardhendte reaksjoner kunne gjøre vondt verre, noe byens myndigheter fikk erfare under det som utviklet seg til en formidabel storstreik i København i 1794. Den begynte da en mester nektet tre tyske tømrersvenner avskjedsseddelen de måtte ha for å kunne reise hjem. Da to av dem ble arrestert, førte det til sterke reaksjoner. 3–400 tømrersvenner (av i alt 479 registrerte tømrere) forlot arbeidsplassene sine etter lunsj, og verken byens politimester eller kapellanen klarte å overbevise dem om å vende tilbake til arbeidet. Kort tid før hadde de formulert et krav til mesterne om høyere lønn. Da de nektet å forlate herberget sitt, ble 122 svenner arrestert og dømt til fire måneders arbeid i jern på festningen. De arresterte ble deretter benådet av kongen, og satt om bord i tre kanonbåter for å bli sendt til Lübeck og Rostock. Murerne, smedene, snekkerne, skredderne og andre grupper gikk da ut i sympatistreik, og fikk med seg langt mer enn halvparten av byens svenner. Arrestasjonen av svennenes leder, oldgesellen Johan Friederich Wagenknecht, førte bare til at «en langt bestemtere og dristigere Fører», tyskeren Lorenz Kramp, tok over som streikeleder.

Historien om streiken er gjengitt i Carl Bruuns København-historie, der det blant annet heter at antallet utenlandske svenner var «forbavsende stort», med en sterk overvekt av tyske håndverkere og organisasjonsfolk. Revolusjonen i Frankrike, som hadde brutt ut fem år tidligere, ga ifølge Bruun «Gjenlyd omend med stærkt afdæmpet Klang; danske Aviser og Tidsskrifter gjentog mangt og meget av Revolutionsmændenes kække Ord om Frihed og Lighed». En av rådmennene i København beklaget seg over at «enhver sværmerisk Taler kan bringe alt i Uro», ved hjelp av «skjønne og blændende Anstrøg af Menneskerettigheder».29 Det ble lagt ned forbud mot at svennene skulle få reise i utlandet, for å «sikre rolige Forhold blant de danske Svende», og ulovlig å trykke «noget som helst om denne Sag». Men til ingen nytte. Det var heller ikke enkelt å ta dem for fyll, opptøyer eller andre forbrytelser. Kastellets kommandant fortalte i sin beretning: «Det synes at være en aftalt Plan mellem disse Folk ikke at gjøre sig skyldige i andre Overtrædelser end den at ei ville arbeide.»30

Streiken endte med at svennene fikk gjennomslag for kravene sine. De fikk vende tilbake til arbeidet, mens politimesteren måtte gå av. I kjølvannet av streiken ble det gjort nye forsøk på å begrense streike- og organisasjonsfriheten med strenge straffer dersom hele lauget «vedtage at forlade Arbeidet», og med særskilte bestemmelser for oldgesellene som ledet laugene. De ble pålagt en «hellig og ufravigelig Pligt» til å anmelde ethvert rykte om «Uro eller Uorden» til politimesteren, og gjorde han ikke det, ville han «anses for Hovedmanden, hvis denne ikke findes».31

Flere steder forsto mesterne at også de måtte organisere seg mer som en forhandlings- og kamporganisasjon, og koordinere seg på tvers av byer og geografiske områder. Om svennene forlot arbeidet ett sted, kunne mesterne bli enige om ikke å ta dem i arbeid andre steder. Streikeledere og agitatorer ble noen ganger svartelistet, slik at de ikke fikk jobb annetsteds, og mesterne ble enige seg imellom om hvor store innrømmelser de var villige til å gi, og hva slags «tariffer» eller prislister de kunne gå med på.

Musikantenes uttog

En av grunnene til at Norge ikke opplevde denne typen arbeidskonflikter, kan skyldes at det manglet noe helt vesentlig: byer som lå i nærheten av hverandre. Det var nemlig ikke uvanlig at streikene i de tyske områdene ble kombinert med en form for exodus eller utvandring, ikke så ulikt sjøfolkenes desertering fra tyranniske kapteiner og farlige skip. Det finnes mange eksempler på at håndverkersvennene marsjerte ut av byportene i samlet tropp, noen ganger akkompagnert av musikk, til andre (og noen ganger konkurrerende) byer med behov for fagarbeidere.

Slikt var ikke lett i et langstrakt land som Norge, der byene i tillegg til å ligge langt fra hverandre, også var små. En annen medvirkende faktor var at Norge var seint ute med å utvikle lønnsarbeid i stor skala, altså at arbeidskraften ble omsatt som en vare, med en pris det var naturlig å tenke at man kunne forhandle om. Selv på store, industriliknende arbeidsplasser som Kongsberg, Eidsvold, Nes, Modum, Røros, Horten og Borregaard var det sjelden tale om lønnsarbeid i moderne forstand. Ettersom handelsnæringen ikke var godt utviklet, var det meningsløst å betale i kontanter, og folk mottok store deler av kompensasjonen i form av mat og andre husholdningsvarer som bedriften selv forsynte dem med.32 Mange drev også småbruk på si, og store deler av arbeiderklassen vokste ikke fram på siden av, men innenfor husmannsvesenet.

Ledelsen ved de store gruvene, jernverkene, sagbrukene og skipsverftene hadde ofte like mye makt som husbonden hadde over gårdsfolkene og mesteren over svennene. Én ting var at det var bedriften som sto for fattigforsorgen, og i tillegg eide hyttene og brakkene arbeiderne bodde i. I tillegg hadde de også kontroll over det lokale handelssystemet, og en nærmest total kontroll over de ansattes private anliggender. Arbeidere fikk ikke gifte seg uten ledelsens samtykke, og lønningene ble ensidig diktert av bedriften. På toppen av det hele kom Tyendelovgivningens Bestemmelser i Christian Vs lov fra slutten av 1600-tallet, som ikke ble opphevet før i 1891. De slo fast at husbonden kunne refse barn og andre undersåtter med en kjepp eller «vond» (en bøyelig kvist), dog «ei med Vaaben». Husbonden kunne bare straffes dersom julingen medførte sår, beinbrudd eller helseskade.33

Det tok lang tid før Norge utviklet industrielle produksjonsprosesser og fabrikksystemer i virkelig stor skala. Fabrikkarbeid framskyndet ofte fagorganisering, blant annet ved at det førte mange arbeidere sammen i tette fellesskap, der de gjerne både arbeidet og bodde nær hverandre. I Storbritannia kan for eksempel de første «moderne» fagforeningene spores helt tilbake til slutten av 1600-tallet, men det var først med den industrielle revolusjonen hundre år seinere at fagforeningene ble en kraft å regne med. Da vokste det fram en arbeiderklasse der medlemmene kunne forvente å være lønnsarbeidere hele livet gjennom, som ofte verken kontrollerte arbeidsprosessen eller sluttproduktet, og som sakte men sikkert begynte å oppfatte seg selv som en klasse.34

Dette var på ingen måte noen rettlinjet utvikling, og arbeiderklassen var ikke noe «naturlig» resultat av industrialisering og fabrikkproduksjon. Som den engelske historikeren Edward P. Thompson har vist i sitt storverk The Making of the English Working Class, skapte arbeiderklassen i stor grad seg selv. Dette skjedde gjennom etablering av normer, skikker, organisasjoner og mer uformelle fellesskap – kort sagt en egen arbeiderkultur. Det ble gjort i strid med en lang rekke forbud og restriksjoner. I det ledende industrilandet Storbritannia hadde sammenslutninger til regulering av priser på varer og arbeid lenge blitt regnet som samfunnsfarlige og ulovlige etter common law, og i løpet av 1700-tallet ble det gitt en rekke spesiallover for visse fag, med forbud mot streiker og fagforeninger.35 Med antiforeningslovene fra 1799 og 1800 ble disse bestemmelsene skjerpet, og selv om Parlamentet i 1824 vedtok en ny lov som godkjente både foreningsretten og retten til streik, sto flere restriksjoner ved lag i mange tiår til.36

Ved midten av 1800-tallet var de eneste landene der det fantes fagforeninger av en viss størrelse, Storbritannia, USA og Australia. I Age of Capital kalte historikeren Eric Hobsbawm de australske koloniene «that paradise of organized labour», et sted der klassebevisste og fagorganiserte britiske immigranter tok med seg erfaringer fra hjemlandet, og mer uforstyrret kunne bygge opp en fagbevegelse fra grunnen.37 Streikene deres var effektive ettersom tilbudet på arbeidskraft var så begrenset, og de australske bygningsarbeiderne vant åttetimersdagen allerede i 1856. Det var mer enn 60 år før europeiske og norske arbeidere vant gjennom med sitt krav, men likevel 15 år etter bygnings- og anleggsarbeiderne på New Zealand.

I Storbritannia var den tidlige fagbevegelsen tett knyttet til sosialisten Robert Owen, som blant annet ønsket å etablere samvirker og kooperativer som kunne omsette arbeidskraft på nye måter. Høsten 1832 åpnet han «National Equitable Labour Exchange», en institusjon som skulle fjerne uvitenhet og fattigdom, og hvor man ikke skulle handle med penger, men med arbeidssedler. Disse forsøkene på å etablere en ikke-kapitalistisk økonomi kollapset av ulike grunner, men fagforeningene som var knyttet til bevegelsen fortsatte å vokse. Høsten året etter, i 1833, møttes fagforeninger fra hele landet på Owens «arbeidsbørs» og anbefalte å etablere en Grand National Moral Union of the Productive and Useful Classes. Året etter ble idéen virkeliggjort under navnet Grand National Consolidated Trades Union.38 Etter et svimlende raskt oppsving der flere hundre tusen arbeidere organiserte seg, gikk bevegelsen raskt i oppløsning. Det skjedde som følge av økonomiske vanskeligheter, på grunn av undertrykking, og fordi mange streiker endte med nederlag. Først på 1880-tallet nådde fagbevegelsen igjen så bredt ut at den også omfattet ufaglærte arbeidere, og var sterk nok til å vinne en lang rekke dramatiske streikekamper.39

I stedet for streik: klagebrev og opprør

Selv med det enorme forspranget Storbritannia hadde til Norge på nær sagt alle områder, kan vi likevel se et visst sammenfall i arbeiderbevegelsenes historie. De tidligste streikene vi kjenner til her til lands, brøt ikke ut i byene, men rundt noen av våre første industriarbeidsplasser, som ved gruvene og bergverkene. Den første kjente bergverksarbeideraksjonen var ved Kongsberg Sølvverk i 1630, da arbeiderne streiket i én dag.40 Det var også en streik ved Røros kobberverk i 1670 og Moss jernverk i 1738 samt en kullkjører-streik blant bøndene som hørte inn under Moss jernverk i 1794.41 På Røros skal det ha vært omfattende opptøyer blant arbeiderne også i 1665 og 1682, og på Kongsberg var det oppstander både i 1690, 1730 og i årene 1771–75. Under opprøret i 1690 streiket arbeiderne i tre uker, med flere arrestasjoner og domfellelser som resultat.42 Vi vet ikke mye om disse urolighetene, men alt tyder på at de var kortvarige og raskt ble slått ned, eller «dempet ved garnison», som det het. Noen ganger førte de imidlertid fram. Det hendte at verksledelsen fikk beskjed fra «han far i København», kongen, om å utbedre forholdene, eller at det ble satt ned en kommisjon for å se på forholdene.

I sin bok om norsk bergverkshistorie skriver forfatter Per R. Mikkelsen at i en tid uten ordninger eller organer for konflikthåndtering i arbeidslivet, ble streiker, protester og opprør «et sjansespill der øvrigheten satt med alle essene og bildekortene».43 Selv det å skrive klagebrev eller supplikker til kongen kunne være risikabelt. I 1760-årene skrev gruvearbeiderne ved Kongsberg flere klagebrev om for sein utbetaling av lønn, om leverandørenes høye varepriser og gruveselskapets urimelige kredittvesen. Brevene førte ikke fram, og sommeren 1771 reiste bergfolkene Ole Olsen Sem, Anders Sonken og Ole Gunbjørnsen ned til kongemakten i København med en klage fra arbeiderne. Ifølge Christian Vs Norske Lov fra 1687 var straffen for å hisse opp folk og samle underskrifter på falske og usanne klager, festningsarbeid i jern – i verste fall på livstid. Til tross for dette var klageskriftet underskrevet av to hundre arbeidere, med påholden penn. Brevet ble avsluttet med ordene «Paa Egne og Samtlige Medarbejderes Vegne […] Een for alle og alle for een».44 Den formuleringen, som regjeringen i København gjorde ulovlig i 1776, skal ifølge historiker Sverre Steen ha gått igjen i alle større arbeideroppstander i Norge, helt siden en liknende frase dukket opp første gang under oppløpet ved Røros kobberverk i 1670, der arbeiderne lovet hverandre «å stå og gå som én mann».45

Allerede året etter reisen ned til København, i 1772, dukket slagordet opp igjen på Kongsberg. Gruvearbeiderne der må ha brukt tiden godt, for ett år seinere klarte de å samle underskriftene til hele 1748 arbeidere, fordelt på alle de ti gruvene, med bosetninger i Sandsvær, Numedal, Eiker og Modum. I det nye klagebrevet ble formuleringen «Een for alle og alle for een» brukt hele ti ganger, og etter en pengeinnsamling kunne arbeideren Lars Petersen Storhoff reise ned til kongens by. Klagen resulterte i en kongelig kommisjon som skulle utrede arbeidernes situasjon.

Etter tre år fant arbeiderne det nødvendig å reise tilbake til København, og Storhoff ble på ny sendt av gårde, sammen med arbeidskameraten Ole Amundsen Linaas. Vel framme ble Storhoff anholdt, og kona hans fikk seinere beskjed om at han var blitt tvangsvervet som soldat, og sendt til en av de dansk-norske koloniene St. Croix, St. Thomas eller St. Jan. Lars Storhoff kom, så vidt vi vet, aldri levende fram til Vestindia.46 I sin hovedoppgave om arbeideroppstandene på Kongsberg skriver Gina Johansen: «De som lot seg forføre til underskrifter skulle jages fra verket og aldri mer komme Kongsberg eller byens gruver mer enn fire mil nær.»


Det ble befalt at reskriptet skulle leses opp straks, gruve for gruve, og siden gjentas hvert år på samme dato. Likeså fikk bergarbeiderne streng beskjed om «at den indtil hver Tøddel agter nøie paa denne Kongens Villie og vogter sig for al Ulydighed og Forbrydelse».47



Dette var en tid med blomstrende internasjonal handel og stor rikdom for noen, men det hersket stor nød blant småkårsfolk, og regelrett hungersnød på steder som Kongsberg. I 1773 skal omtrent hvert tiende menneske i området ha dødd. Til gjengjeld var leseferdighetene i arbeiderbefolkningen gode: Bergverkene var tidlig ute med å tilby skolegang for almuen, blant annet fordi de var blant de første lokalsamfunnene som baserte seg på en pengeøkonomi og et lønnssystem med lønnings- og kontrabok, der lønn og varer kjøpt på kreditt sto oppført.48 Tilgangen på aviser og tidsskrifter var god, og «bedre leseferdigheter førte til at nyheter om revolusjoner og opprør i Europa og Norge, spredde seg raskt».49

Fransk revolusjon på Skedsmo og Kongsberg

I 1789 brøt den franske revolusjon ut, til stor forferdelse og minst like stor begeistring rundt om i Europa. I løpet av 1790-årene spredte uroen seg til flere steder, også til Norge. Plankekjørerne i Skedsmo gikk ut i en streik i 1795, og hentet fram igjen formuleringen fra Kongsberg: «Da vi samtlige Almues Mænd her i Nannestad og Ullensager Præstegield har besluttet en for alle og alle for en, samt ingaaet og bestemt følgende Contract», skrev de i Norske Intelligenz-Sedler 10. juni 1795. Sannsynligvis er det den første kunngjøringen av en organisert streik i Norges historie.50

Streiken rettet seg mot Christiania Tømmerdirection, en kartellvirksomhet bestående av de rikeste trelasthandlerne på Østlandet, og gjaldt kjøring fra 13 forskjellige sager på Romerike fordelt på Hurdal, Eidsvoll, Ullensaker og Nannestad.51 De streikende var sesongsysselsatte arbeidere i det som var en enorm arbeidsoperasjon, som hver vinter involverte et par tusen husmenn, småbrukere, tjenestefolk og bondesønner fra alle kanter av Østlandet, ofte med egen hest og slede.52 I slutten av september erklærte byfogd Hagerup i Christiania at de som fremdeles ikke ville kjøre for de tilbudte prisene, kunne la være, men at det var uakseptabelt å blokkere veiene for streikebryterne, slik plankekjørerne hadde gjort. Om de ikke føyet seg, truet han, ville han «vel vide at udfinde Middel og Maade til at faae dem, som aabenbare Voldsmænd og Landfredens Forstyrrere vedhørlig afstraffede».53 Utfallet av streiken er noe usikkert, men en del tyder på at tømmerhandlerne i alle fall delvis kom kjørernes krav om bedre lønn i møte. Ifølge historiker Jon Emil Halvorsen utgjorde streiken «et bindeledd mellom den folkelige politiske (motstands) kulturen som eksisterte før 1814 og den som skulle utvikle seg i løpet av 1800-tallet, og som resulterte i en organisert arbeiderbevegelse som bygget på en solidaritet blant arbeidere som en egen samfunnsklasse». Plankekjørerne bygde på en etablert politisk kultur blant allmuen, som dreide seg om.


[…] hevd av gamle rettigheter, rettferdige priser og opposisjon til maktmisbruk fra embetsmenn og øvrighet, alt sammen med henvisning til lov og rett. En legalistisk tankegang som vi også finner igjen i andre typer aksjoner, slik som skatteopptøyer, matopptøyer og militæraksjoner.54



1. august samme år, mens aksjonen blant plankekjørerne fremdeles pågikk, klaget arbeiderne ved Kongsberg på ny over forholdene ved gruva. I et brev til det såkalte Overbergamtet listet arbeiderne opp 14 punkter de mente måtte utbedres, der ett av dem var et krav om høyere lønn. Kornprisene hadde gått opp, og arbeiderne mente at systemet med akkordlønn var urettferdig: Tommemålet ble konsekvent satt for lavt når fjellet var porøst, og for høyt når fjellet var hardt. Ettersom det var blitt forbudt å gå til kongen med klagen, var de helt avhengige av et svar fra ledelsen ved gruva før de kunne gjøre noe mer. Da arbeiderne hadde ventet i over en måned på svar, fikk de nok. Lørdag 5. september 1795 samlet en folkemengde seg utenfor amtshuset på Kongsberg, deriblant arbeiderne Thomas Erichsen Sterk, Niels Gullichsen, Ole Clausen Hougfoss, Hans Christiansen Tamnæs, Ole Halstenseen, Jocum Paaske og Ole Hendrichsen. Folkemengden krevde svar, og det utviklet seg etter hvert til en konfrontasjon der folkemengden brøt seg inn i amtshuset.

I sin masteroppgave om oppstanden gjengir Gina Johansen noen av vitneutsagnene fra rettsprosessen som fulgte, der flere blant annet beskrev hvordan arbeidere stormet domkirken i Kongsberg for å kunne ringe i stormklokkene. Arbeiderne lyktes i å trenge seg forbi en arbeidsleder som forsøkte å stenge veien bevæpnet med en hakke, og kom seg opp tårntrappene. Sognepresten, som forrettet dåp inne i kirken da klokkene begynte å ringe, hadde spurt forsamlingen hva som var på ferde. En stemme fra en av kirkebenkene skal ha svart: «Vi ringe Storm for vore Rettigheder.»55 Noen av dem som mest sannsynlig ringte med klokkene, var sønnene til de som hadde deltatt i arbeideraksjonene et par tiår tidligere.

Ved selve amtshuset ble gruvearbeideren Ole Andersen Eger utpekt som en av organisatorene. Han skal ha svingt tørkleet eller lua over hodet og ropt: «Vi ere alle som een, og een som alle!» «Da var det som om alt løsnet», skriver idéhistorikeren Trygve Riiser Gundersen i en artikkel om oppstanden. Justisråd Essendrop smalt igjen porten, men sekunder seinere ble den brutt opp av mengden utenfor, og folk «stimlet ind som Sand», ifølge en av gruvelederne. Kongsbergs mektigste mann, overberghauptmann Brünnich, ble løftet til værs, mens en av gruvelederne ble frarøvet parykken. «Alle som een!» og «Skaf os Ret!» skal folkemengden ha ropt mens de tok seg inn gjennom vinduer og dører: «Det er Tiid at vi Vogner! Det er ikke for tiidlig at vi vogner nu!»56

Solidaritet

Selv om aksjonen førte til mer undertrykking og flere fengslinger, ga den også resultater. Overbergamtet kom arbeiderne i møte på flere punkter i tiden som fulgte, og justerte blant annet lønningene. På den annen side ble det besluttet å sende militære styrker til byen, og en styrke på mer enn 350 mann inntok Kongsberg. Å få arbeiderne i tale og folk domfelt var til gjengjeld ikke noen enkel sak. I avhørene kom «en form for disiplin, eller solidaritet» til uttrykk, skriver Gina Johansen, «ved at størsteparten av arbeiderne ikke tystet på hverandre».57 Den strengeste straffen var det Michel Gulbrandsen som fikk. Han var ifølge påtalemakten «en Mand, der med Rette kan ansees farlig for den offentlige Roelighed»,58 og ble bortvist fra Kongsberg for resten av livet og dømt til ett års slavearbeid i jern på Akershus festning. Berthe Maria Willachsen var den eneste andre som ble dømt i saken. Hun fikk to måneder på Christiania tukt- og manufakturhus.59

Sølvverket på Kongsberg ble lagt ned ti år etter arbeideroppstanden i 1795, men gruvedriften i området fortsatte i både statlig og privat regi. I 1814 ble den statlige driften utvidet, og to år seinere kom Sølvverket i drift igjen. Neste gang det rørte seg blant arbeiderne, var noen tiår seinere, i kjølvannet av nok en fransk revolusjon. I 1848 ble det organisert en arbeiderforening ved sølvgruvene, som i løpet av kort tid samlet mer enn 400 medlemmer. Av frykt for at det skulle bli revolusjon også i Norge, begynte myndighetene å demontere våpen i våpenlagre rundt om i Norge. Kongsberg skal ha vært det første stedet der myndighetene gikk til det skrittet.60 Den gangen skulle trusselen fra arbeiderne vise seg å være av en helt annen størrelsesorden: Den såkalte Thranebevegelsen samlet mellom tjue og tretti tusen norske småkårsfolk i arbeiderforeninger, og erklærte at en kamp ville begynne.

